2018/0089 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets direktiv om adgang til indbringelse af sager til varetagelse af forbrugernes kollektive interesser og om ophævelse af direktiv 2009/22/EF

(EØS-relevant tekst)

1.Baggrund

Forslag fremsendt til Europa-Parlamentet og Rådet (dokument COM(2018) 184 final – 2018/0089 (COD): 12. april 2018. Udtalelse afgivet af Det Europæiske Økonomiske og Sociale Udvalg: Udtalelse afgivet af Regionsudvalget: 20. september 2018. 10. oktober 2018. Europa-Parlamentets førstebehandlingsholdning vedtaget: 26. marts 2019. Ændret forslag fremsendt: Ikke relevant. Rådets holdning vedtaget: 4. november 2020.

2.Formålet med Kommissionens forslag

Som led i initiativet om nye aftalebetingelser for forbrugerne ("New Deal for Consumers") fremlagde Europa-Kommissionen et forslag til direktiv om indbringelse af sager til varetagelse af forbrugernes kollektive interesser og om ophævelse af direktiv 2009/22/EF.

Formålet med forslaget er at øge forbrugerbeskyttelsen og forbedre det indre markeds funktion ved at øge effektiviteten af den nuværende procedure for påbud om beskyttelse af forbrugernes interesser og supplere den med en mekanisme til kollektive søgsmål.

I dette direktiv fastsættes regler, der gør giver godkendte organer beføjelse til at anlægge sager til varetagelse af forbrugerinteresser med henblik på at beskytte forbrugernes kollektive interesser, samtidig med at der sikres passende garantier for at undgå misbrug af adgangen til at rejse sager. De foranstaltninger, der kan anmodes om inden for rammerne af sager til varetagelse af forbrugerinteresser, omfatter påbud med henblik på at standse eller forbyde en erhvervsdrivendes praksis, hvis den pågældende praksis anses for at være i strid med den relevante EU-lovgivning, samt genoprettelsesforanstaltninger, der vil give forbrugere, der er repræsenteret i sagen, adgang til retsmidler efter EU-retten og national ret. Forslaget indeholder harmoniserede kriterier for udpegning af kvalificerede organer samt regler om tredjemands finansiering, bistand til godkendte organer og gensidig anerkendelse, forlig, forbrugeroplysning og fremlæggelse af dokumentation med det formål at sikre, at proceduren fungerer effektivt i national og grænseoverskridende sammenhæng. Anvendelsesområdet for forslaget omfatter horisontale forbrugerretlige og sektorspecifikke EU-retsforskrifter, der er relevante for beskyttelse af forbrugernes kollektive interesser inden for forskellige sektorer, såsom finansielle tjenesteydelser, energi, telekommunikation, databeskyttelse, rejser, turisme, sundhed og miljø.

3.Bemærkninger til Rådets holdning

I overensstemmelse med den politiske aftale indføres der ved Rådets førstebehandlingsholdning en række ændringer af Kommissionens forslag navnlig med henblik på at:

·præcisere direktivets mål som at bidrage til det indre markeds funktion via et højt forbrugerbeskyttelsesniveau. I denne forbindelse henvises der også til målet om forbrugernes adgang til klage og domstolsprøvelse,

·overlade medlemsstaterne et skøn med hensyn til udpegelsen af de kvalificerede organer, der tillægges beføjelse til at anlægge nationale sager til varetagelse af forbrugernes interesser, og samtidig styrke de harmoniserede kriterier for udpegning af kvalificerede organer, der tillægges beføjelse til at føre grænseoverskridende sager,

·præcisere de kategorier af foranstaltninger, som de godkendte organer kan anmode om, regler om forbrugerrepræsentation som led i sagen, koordination af mulige parallelle foranstaltninger, tredjemands finansiering, fordeling af sagsomkostninger, forbrugeroplysning, fremlæggelse af dokumentation og bistand til kvalificerede organer,

·at gøre direktivet mere principbaseret ved at give medlemsstaterne videre skønsbeføjelser med hensyn til processuelle aspekter såsom forlig, retsvirkninger af endelige afgørelser, forældelsesfrister eller sanktioner med henblik på at lette tilpasningen af sager til varetagelse af forbrugerinteresser til de nationale rammer for håndhævelse,

·indføre en revisionsklausul om den mulige oprettelse af en europæisk ombudsmandsinstitution for sager til varetagelse af forbrugerinteresser,

·forlænge gennemførelsesperioden for direktivet fra 18 til 24 måneder.